Malema, Snyman wil verhoed dat video in hof wys‘n Skermgreep uit die video wat wys hoe EFF-leier Julius Malema in Mdantsane in die Oos-Kaap glo met ‘n aanvalsgeweer losbrand. Julius Malema se regspan wil met alle mag verhoed dat ŉ video waarin daar glo gesien kan word hoe hy ŉ vuurwapen by die EFF se vyfde bestaansjaarviering in 2018 in Mdantsane afvuur, aan die hof gewys word. Malema se regspan het Maandag versoek dat daar “’n verhoor binne die verhoor” plaasvind rakende die toelaatbaarheid van die beeldmateriaal nadat die staatsaanklaer die beeldmateriaal in die Oos-Londense streekhof wou wys. Malema en sy medebeskuldigde, Adriaan Snyman, se prokureurs het aangevoer dat die geldigheid van die video nie bewys kan word nie. Die verdediging sê die bron van die video kan óók nie bevestig word nie. Adv. Joel Cesar, staatsaanklaer, het egter op sy beurt aangevoer dat twee ooggetuies wat op die toneel teenwoordig was, reeds getuig het dat die gebeure wat in die video uitgebeeld word, wel plaasgevind het. Die landdros het gevolglik besluit om die saak tot Dinsdag uit te stel om oor die verskillende argumente te besin. Jacques Broodryk, AfriForum se woordvoerder vir gemeenskapsveiligheid, sê die organisasie is tevrede daarmee dat die saak voortgaan. “Dit is jammer dat hierdie saak al so lank sloer, maar ons sal voortgaan om die saak baie fyn dop te hou want politici soos Julius Malema is nie bo die reg verhewe nie, al dink hulle dalk so.” AfriForum het destyds die klag ingedien nadat daar ŉ video aan die lig gekom het waarin daar glo gesien kan word hoe Malema die vuurwapen in die openbaar afvuur. Snyman word daarvan beskuldig dat hy die vuurwapen destyds vir Malema aangegee het. Die Nasionale Vervolgingsgesag (NVG) vervolg nou vir Malema en Snyman vir die afvuur van ŉ vuurwapen in ŉ beboude of openbare gebied sonder goeie rede om dit te doen, asook die besit van ŉ vuurwapen en ammunisie sonder die nodige lisensie en magtiging.